《六州》
宋代·佚名

昭圣武，不战屈人兵。干戈戢，烽燧息，海宇清宁。民丰业，歌咏升平。愿咸归畎亩，力穑为甿。经界正、东作西成。农务轸皇情。躬亲耒耜，相劝深耕。人心感悦，击壤沸欢声。乘鸾辂，羽旗彩仗鲜明。传清跸，行黄道，缇骑出重城。仰瞻日表，映朱紘。环佩更锵鸣。百执公卿。不辞染履意专精。准拟奉粢盛。田多稼，风行遐迩，家家给足，胥庆三登。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。